Geestelike Groei as Christen
Die HERE het 'n welgevalle in die wat Hom vrees,
wat op Sy goedertierenheid hoop.
Johannes 14:26 (Die Here stuur die Trooster)
Efésiërs 4:11-15 (Ons moenie meer kinders wees nie)
1 Petrus 2:1-5 (Verlange na die Woord)
1 Petrus 3:12-18 (Heilig die Here in ons harte)
Daar kom altyd verandering as mens bekeer en wedergebore word. Meestal is dit 'n langsame proses, omdat ons baie slegte gewoontes aangeleer het voor ons bekering, maar baie mense het ook al getuig van radikale en onmiddelike veranderinge in hul lewens. Dít kan ons wel getuig, naamlik dat die Here die Heilige Gees as Trooster gestuur het, soos aangedui in Johannes 14:26 en dat ons deur God gelei word, as ons Christene word. So sal ons alles leer en sal ons herinner word aan alles wat Jesus en die Woord sê.
maar die Trooster, die Heilige Gees,
wat die Vader in My Naam sal stuur,
Hy sal julle alles leer en sal julle herinner
Sukkel jy om te groei in jou geestelike lewe. Wees verseker ons Heiland, Jesus Christus, weet wat pyn, hartseer, teleurstelling en al dergelike dinge is. As mens het Hy gely en is ons perfekte Hoëpriester, tog was Hy ook die volmaakte Adam, omdat Hy sonder sonde was en nie in die sonde verval het nie.
Want ons het nie 'n Hoëpriester wat nie met ons
swakhede medelye kan hê nie, maar een wat in alle opsigte
versoek is net soos ons, maar sonder sonde.
Soek die Here se wil en nader dan tot God en vra vir leiding, krag en groei. Lees die Bybel gereeld en bid daagliks vir oorwinning en positiewe verandering. Soos Matthéüs 26:41 sê: Waak en bid, dat julle nie in versoeking kom nie. Die gees is wel gewillig, maar die vlees is swak.
Bid ernstig vir krag vir die wegdraai van sondes af, want die vyand bly altyd baie besig daar in die stryd, maar die Here help ons uit die versoekings en gee uitkoms.
Voel jy teleurgestel en lyk dit asof die Here nooit by Sy beloftes vir jou lewe uitkom nie. Onthou wat daar in 2 Petrus 3:9 staan.
Wees geduldig en wag op die Here, Sy weg en Sy plan vir ons lewens bly die beste. Bly glo, bly bid en vra dat die Here jou ook deur al die woestyntye, sal leer, oplei en diensbaar maak vir dié dinge wat nog kom. Bly getrou en lewer goeie diens tot eer van die Here.
Moenie moed verloor om jou Meester Jesus te volg nie. As jy 'n gelowige lewe leef en God lief het gaan die wêreld jou vervolg en haat soos Matthéüs dit aandui.
Die wêreld het Hom, Jesus ons Redder, gehaat en so haat die wêreld ook nou nog Sy kinders met 'n innig haat. Ons moet nietemin baie getroue soldate in die Here se weermag bly.
Laat ons dan vasstaan in die geloof, nie moed verloor nie, maar die helm van hoop ophou en die wapenrusting van geloof bly dra. Ons Here is almagtig en Sy wil sal altyd die beste wees vir ons. Ons moet gehoorsaam bly en bly glo en met vaste tred die pad wat Hy vir ons voorberei bly loop en voluit vir Hom uitleef.